ಹೈಕೋರ್ಟ್ ನ್ಯಾಯಾಧೀಶರ ಕಾರ್ಯದರ್ಶಿ ಜಾಮೀನು ನೀಡದಂತೆ ಹೇಳಿದ್ದಾರೆ ಶ್ರೀನಗರ್ : ಜಾಮೀನು ನೀಡದಂತೆ ಸೂಚಿಸಿ ತಮಗೆ ಜಮ್ಮು ಮತ್ತು ಕಾಶ್ಮೀರ ಹೈಕೋರ್ಟ್ನ ನ್ಯಾಯಾಧೀಶರೊಬ್ಬರ ಕಾರ್ಯದರ್ಶಿಯಿಂದ ಕರೆ ಬಂದಿದೆ ಎಂದು ಹೇಳಿ ಜಾಮೀನು ಅರ್ಜಿಯೊಂದರ ವಿಚಾರಣೆಯನ್ನು ನಡೆಸಲು ತನಗೆ ಸಾಧ್ಯವಿಲ್ಲ ಎಂದು ಶ್ರಿನಗರದ ಪ್ರಿನ್ಸಿಪಾಲ್ ಸೆಶನ್ಸ್ ನ್ಯಾಯಾಧೀಶರು ಹೇಳಿದ ಅಭೂತಪೂರ್ವ ವಿದ್ಯಮಾನ ಕಳೆದ ಸೋಮವಾರ ನಡೆದಿದೆ. ರಣಬೀರ್ ದಂಡ ಸಂಹಿತೆಯ ಸೆಕ್ಷನ್ ಹಾಗೂ ಸೆಕ್ಷನ್ 207 ಅನ್ವಯ ಹಲ್ಲೆ ಪ್ರಕರಣ ಎದುರಿಸುತ್ತಿದ್ದ ಶೇಖ್ ಸಲ್ಮಾನ್ ಎಂಬಾತನ ಜಾಮೀನು ಅರ್ಜಿಯ ವಿಚಾರಣೆ ಡಿಸೆಂಬರ್ 7ರಂದು ನಡೆಯಬೇಕಿತ್ತು. ಆಧರೆ ಪ್ರಿನ್ಸಿಪಾಲ್ ಸೆಶನ್ಸ್ ನ್ಯಾಯಾಧೀಶ ಅಬ್ದುಲ್ ರಶೀದ್ ಮಲಿಕ್ ಈ ಸಂದರ್ಭ ಮಾತನಾಡಿ, ಈ ಅಪೀಲು ಇಂದು ವಿಚಾರಣೆಗೆ ಬಂದಿದೆ. ಆದರೆ ಬೆಳಿಗ್ಗೆ 9.51ಕ್ಕೆ ಈ ಕೆಳಗೆ ಸಹಿ ಹಾಕಿದವರಿಗೆ ಮಾನ್ಯ ಜಸ್ಟಿಸ್ ಜಾವಿದ್ ಇಕ್ಬಾಲ್ ವನಿ ಅವರ ಕಾರ್ಯದರ್ಶಿ ತಾರಿಕ್ ಅಹ್ಮದ್ ಮೋಟಾ ಅವರಿಂದ ಕರೆ ಬಂದಿತ್ತು. ಶೇಖ್ ಸಲ್ಮಾನ್ಗೆ ಜಾಮೀನು ದೊರೆಯದಂತೆ ನೋಡಿಕೊಳ್ಳಬೇಕೆಂದು ಮಾನ್ಯ ಜಸ್ಟಿಸ್ ಜಾವಿದ್ ಇಕ್ಬಾನ್ ವನಿ ನಿಮಗೆ ತಿಳಿಸುವಂತೆ ನನಗೆ ಸೂಚಿಸಿದ್ದಾರೆ. ನಿರೀಕ್ಷಣಾ ಜಾಮೀನು ಬಾಕಿಯಿದ್ದರೂ ಇದೇ ಸೂಚನೆ ಎಂದಿದ್ದಾರೆ, ಎಂದು ಹೇಳಿದ್ದಾರೆ. ಈ ಜಾಮೀನು ಅರ್ಜಿಯನ್ನು ಅವರು ಜಮ್ಮು ಕಾಶ್ಮೀರ ಹೈಕೋರ್ಟ್ನ ಜುಡಿಶಿಯಲ್ ರಿಜಿಸ್ಟ್ರಾರ್ ಅವರಿಗೆ ವರ್ಗಾಯಿಸಿ ಈ ಪ್ರಕರಣವನ್ನು ಮುಖ್ಯ ನ್ಯಾಯಮೂರ್ತಿಯ ಮುಂದಿಡುವಂತೆ ಹೇಳಿದ್ದಾರೆ. ಮುಖ್ಯ ನ್ಯಾಯಮೂರ್ತಿ ಗೀತಾ ಮಿತ್ತಲ್ ಅವರು ನಿವೃತ್ತರಾಗುವ ದಿನದಂದೇ ಈ ಅಪೀಲು ಬಂದಿತ್ತು ಹಾಗೂ ಅದನ್ನು ಮರಳಿ ಜಿಲ್ಲಾ ನ್ಯಾಯಾಲಯಕ್ಕೆ ಕಳುಹಿಸಿದ ನಂತರ ಜಾಮೀನು ದೊರಕಿತ್ತು. ಜಸ್ಟಿಸ್ ಜಾವಿದ್ ಇಕ್ಬಾಲ್ ವನಿ ಅವರು ಜಮ್ಮು ಕಾಶ್ಮೀರ ಹೈಕೋರ್ಟ್ ಬಾರ್ ಅಸೋಸಿಯೇಶನ್ ಅಧ್ಯಕ್ಷ ಮಿಯಾ ಅಬ್ದುಲ್ ಖಯೂಂ ಅವರ ಅಳಿಯನಾಗಿದ್ದು ಈ ಹಿಂದೆ ಪಿಎಸ್ಎ ಅಡಿ ಬಂಧಿತರಾಗಿದ್ದ ತಮ್ಮ ಮಾವನ ಬಿಡುಗಡೆಯನ್ನೂ ವಿರೋಧಿಸಿದ್ದರು.